钦定古今图书集成/方舆汇编/职方典/第1283卷 > 《永州捕蛇歌》王泮
## 钦定古今图书集成/方舆汇编/职方典/第1283卷 > 《永州捕蛇歌》王泮

捕蛇之说情何楚，柳州先生目所睹。余来问俗异昔
闻，憩遍甘棠皆乐土。四郊那复捕蛇人，赋役无繁尽
安堵。岂因老蟒化灵狐，儿孙不敢为毒痡。抑亦天南
风气开，山川恶产今非古。永阳有卒戍桂东，三岁更
班一赴伍。蛮烟瘴雾毒于蛇，驱之戚若鱼游釜。官家
点名促去程，出门入门步无武。妻儿牵衣泣道傍，见
“者不胜头咸俯。谁知今日从军愁，不减当年捕蛇苦。”
我今作歌亦复云，苛政从来猛于虎。使者观风一采
之，莫谓俚词浪无补。